Grozītā vienotā dokumenta publikācija pēc maznozīmīga grozījuma apstiprināšanas saskaņā ar Eiropas Parlamenta un Padomes Regulas (ES) Nr. 1151/2012 53. panta 2. punkta otro daļu

(2019/C 266/06)

Eiropas Komisija ir apstiprinājusi šo maznozīmīgo grozījumu saskaņā ar Komisijas Deleģētās regulas (ES) Nr. 664/2014 (1) 6. panta 2. punkta trešo daļu.

Ar šā maznozīmīgā grozījuma apstiprināšanas pieteikumu var iepazīties Komisijas DOOR datubāzē.

VIENOTS DOKUMENTS

“ACEITE DE LUCENA”

ES Nr.: PDO-ES-0760-AM01 – 17.1.2019.

ACVN ( X ) AĢIN ( )

1. Nosaukums

“Aceite de Lucena”

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.5. grupa. Eļļas un tauki (sviests, margarīns, eļļa u. c.)

3.2. Apraksts par produktu, uz kuru attiecas 1. punktā minētais nosaukums

Produkts, ko aizsargā cilmes vietas nosaukums, ir neapstrādāta augstākā labuma olīveļļa no olīvkoka (Olea europaea L.) augļiem, kuru iegūst no ‘Hojiblanca’ pamatšķirnes olīvām (vairāk nekā 90 % kopējā apjoma) un citu apstiprinātu sekundāro šķirņu (‘Arbequina’, ‘Picual’, ‘Lechín’, ‘Tempranilla’, ‘Ocal’, ‘Campanil’ un ‘Chorruo’) olīvām, izmantojot tikai fizikālus vai mehāniskus procesus, veicot spiešanu zemā temperatūrā, kas nemaina eļļas ķīmisko sastāvu, tādējādi saglabājot garšu, smaržu un īpašības, kas raksturīgas auglim, no kura to iegūst.

Krāsa: no koši zaļas līdz dzeltenīgi zaļai (no 2/4 līdz 3/4 pēc bromtimolzilā skalas).

Garša: ar šo nosaukumu aizsargātajām eļļām piemīt vidēji izteikts augļainums, kurā ir nojaušamas mandeļu un zaļas zāles notis, un šīm eļļām ir raksturīgs ļoti viegla rūgtenuma un pikantuma līdzsvars.

Smarža: dominē zaļai zālei piemītošs augļainuma aromāts.

Eļļas fizikāli ķīmiskās un organoleptiskās īpašības.

Skābums: nepārsniedz 0,8 %

Peroksīda skaitlis: ne vairāk kā 0,2 m.ekv. O2/kg eļļas

Ekstinkcijas koeficients ultravioletajā spektra daļā K270 (ar viļņa garumu 270 nm): nepārsniedz 0,15

Mitrums: nepārsniedz 0,2 %

Polifenoli (kofeīnskābe): vismaz 100 ppm un vidēji 350 ppm

Augļainuma mediāna (Mf): vismaz 3

Sīvuma mediāna: 1 līdz 3

Rūgtenuma mediāna: 1 līdz 3

Defektu mediāna (Md): 0

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Olīvu audzēšanu un produkta gatavošanu veic 4. punktā noteiktajā ģeogrāfiskajā apgabalā.

Tas nozīmē, ka noteiktajā ģeogrāfiskajā apgabalā jāveic olīvkoku zaru apgriešanas un olīvu novākšanas darbi, kā arī olīvu tīrīšana un mazgāšana, malšana, maisīšana, fāzu atdalīšana un eļļas dekantēšana.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Uz visiem iepakojumiem, kas satur neapstrādāto augstākā labuma olīveļļu, uz kuru attiecas aizsargātais cilmes vietas nosaukums “Aceite de Lucena”, identifikācijas nolūkā piestiprina kontroletiķetes, ko izdod Regulatīvā padome, un uz šīm kontroletiķetēm obligāti norāda nosaukumu “Aceite de Lucena”, logotipu un katra iepakojuma unikālo sērijas numuru.

4. Ģeogrāfiskā apgabala īsa definīcija

Ģeogrāfiskais apgabals atrodas Córdoba provincē (Spānijā), un to veido pašvaldības Aguilar de la Frontera, Benamejí, Encinas Reales, Iznajar, Lucena, Montilla, Moriles, Monturque un Rute, kā arī Genil upes labajā krastā esošās Puente Genil pašvaldības austrumdaļa.

5. Saikne ar ģeogrāfisko apgabalu

Ģeogrāfiskā apgabala specifika

Dabas faktori

Apgabala kaļķakmens augsnei raksturīgs augsts karbonātu saturs; tās uzskata par nabadzīgām, ar vāji izteiktiem augsnes horizontiem un mērenu organiskās vielas trūkumu. Tās turklāt ir augsnes ar augstu kalcija līmeni, un līdz ar to liels ir arī to pH – no 6 līdz 8.

Vidējais augstums virs jūras līmeņa ir robežās no 171 m (Puente Genil) līdz 800 m (Iznájar). Reģiona augstākās vietas atrodas Subbētikas kalnu grēdā, un to augstums virs jūras līmeņa pārsniedz 1 200 m.

Apgabalā valda Vidusjūras klimats, kam ir raksturīgas mēreni aukstas un aukstas ziemas un sausas un karstas vasaras. Atšķirībā no provinces pārējās daļas ar ACVN “Aceite de Lucena” apzīmētā produkta ražošanas apgabalā gandrīz nav novērojamas atsevišķas klimata kontinentalizācijas pazīmes.

Cilvēkfaktori

Šim apgabalam raksturīgā olīvkoku stādījumu biezība, kā arī izmantotie stādīšanas attālumi nodrošina, ka visa koka ražojošie zari ir pilnībā apgaismoti, turklāt ražojošo zaru īpatsvaru būtiski palielina zaru apgriešanas metodes, ko izmanto olīvkoku stādīšanā, audzēšanā, kopšanā un vainaga veidošanā.

Noteiktajā ģeogrāfiskajā apgabalā olīvu novākšanu veic, pamatojoties uz to gatavības pakāpes un eļļas satura analīzi. Tādējādi iegūst maigākas eļļas polifenolu satura izmaiņu dēļ, un netiek pieļauta dabiska augļu nobiršana.

Sistēma, ko izmanto olīvu novākšanai, transportēšanai uz spiestuvi un samalšanai, ļauj minētās darbības veikt vidēji 24 stundu laikā, bet katrā ziņā ne vairāk kā 72 stundu laikā.

Produkta specifika

Fizikāli ķīmiskās īpašības

Skābums: nepārsniedz 0,8 %

Peroksīda skaitlis: ne vairāk kā 0,2 m.ekv. O2/kg eļļas

Ekstinkcijas koeficients ultravioletajā spektra daļā K270 (ar viļņa garumu 270 nm): nepārsniedz 0,15

Mitrums: nepārsniedz 0,2 %

Polifenoli (kofeīnskābe): vismaz 100 ppm,

vidēji 350 ppm

Organoleptiskās īpašības

Augļainuma mediāna (Mf): vismaz 3

Sīvuma mediāna: 1–3

Rūgtenuma mediāna: 1–3

Defektu mediāna (Md): 0

Ir jūtams eļļas sīvums un rūgtenums, taču tas ir ļoti viegls un līdzsvarots.

Eļļai piemīt maiga garša un smarža ar raksturīgu augļainumu, ko dēvē par “almendrado” (“mandeļu noti”) un ko piešķir ‘Hojiblanca’ šķirnes olīvu lietojums; no šīs šķirnes ir atkarīgs attiecīgajā apgabalā pagatavoto eļļu sastāvs, jo tā ir pamatšķirne.

Eļļai ir zems skābuma rādītājs, kas nekad nepārsniedz 0,8 % tilpuma un parasti ir 0,1–0,3 %.

Veicot organoleptisko novērtēšanu, ir konstatējams augļains aromāts ar svaigi pļautas zāles noti.

Eļļām piemīt zaļa pamatkrāsa.

Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Ar ACVN “Aceite de Lucena” apzīmētā produkta ražošanas apgabalam raksturīgā vide – konkrētāk, vidējais augstums, augsnes kaļķainais sastāvs ar augstu karbonātu savienojumu saturu un Vidusjūras klimats – palielina polifenolu saturu šā apgabala eļļās. Tādējādi tiek iegūtas eļļas ar atšķirīgām organoleptiskajām īpašībām, it sevišķi izteiktu, bet vienlaikus vieglu sīvumu un rūgtenumu.

Sīvumu eļļām piešķir fenols. Šis monomērs rodas augsta polifenolu satura dēļ, ja vien tas vēlāk ražošanas laikā nesadalās augstas temperatūras vai pārmērīga ūdens daudzuma dēļ.

Savukārt rūgtenumu eļļām piešķir aglikons, kas rodas, sadaloties polifenoliem, tāpēc augstāks polifenolu saturs sekmē tā rašanos.

Ar ACVN “Aceite de Lucena” apzīmētā produkta iegūšanai izmantotās ražošanas apgabalā audzētās šķirņu olīvas atšķiras ar tādu kopējo polifenolu saturu, kas dod iespēju iegūt maigas eļļas ar līdzsvarotu sīvumu un rūgtenumu.

Lusenas reģionā izplatītie agrotehniskie paņēmieni – konkrētāk, agra novākšana, apstrāde zemā temperatūrā un apstrāde neilgi pēc novākšanas – ietekmē šā reģiona eļļu skābumu un organoleptiskās īpašības. Tāpēc tur pamatā iegūst eļļas ar zemu skābuma saturu.

Agrā novākšana sekmē aldehīda trans-2-heksenāla rašanos, un šis aldehīds, ja ražošanas procesā ievēro piesardzību, neizmanto augstu temperatūru un daudz ūdens, piešķir eļļai zaļas zāles aromātu.

Tas līdztekus arī piešķir eļļām zaļu pamatkrāsu, kas, olīvas novācot no lauka vēlākos posmos, iegūst aizvien zeltaināku – gandrīz dzeltenīgi zaļu – toni.

Eļļas spiešana zemā temperatūrā, zems procesā izmantotā ūdens procentuālais daudzums un eļļas glabāšana piemērotos un pilnīgi inerta materiāla traukos ļauj saglabāt un uzturēt šīs produkcijas organoleptiskās īpašības.

Atsauce uz specifikācijas publikāciju

(šīs regulas 6. panta 1. punkta otrā daļa)

https://juntadeandalucia.es/export/drupaljda/Pliego_Aceite_de_Lucena_modificado.pdf

(1) OV L 179, 19.6.2014., 17. lpp.